Пщэрылъхэр дауэ ягъэзащIэрэ?
Къэбэрдей-Балъкъэр Республикэм и Правительствэм и зэIущIэ абы и УнафэщI Хьэсанэ Руслан мэлыжьыхьым и 18-м иригъэкIуэкIащ. Абы Iуэхугъуэ зыбжанэм щыхэплъащ.
Щхьэхуэу зэпкърахахэм ящыщщ «ХьэрычэтыщIэ IэнатIэ цIыкIумрэ курытымрэ егъэщIылIа проектхэм мылъку яхухэзыхыну комиссэм и IуэхукIэ», «КъБР-м и ШэсыпIэ фонд» фейдэ къегъэщIыным емыпха зэгухьэныгъэм и попечительскэ советым и IуэхукIэ», «2012 — 2015 гъэхэм КъБР-м и инвестицэ щытыкIэр зэрырагъэфIэкIуэнур» республикэ программэ хэхам и IуэхукIэ», «КъБР-м Ухуэныгъэмрэ архитектурэмкIэ и министерствэм и зэхэлъыкIэм и IуэхукIэ» Къэбэрдей-Балъкъэрым и Правительствэм илъэс зэмылIэужьыгъуэхэм къищта унафэхэм, нэгъуэщIхэми зэхъуэкIыныгъэхэр хэлъхьэным ятеухуауэ ягъэхьэзыра проектхэр.
КъБР-м мэкъумэш хозяйствэмкIэ и министр Къаздэхъу Альберт къызэхуэсахэр щигъэгъуэзащ 2011 — 2012 гъэхэм Урысей Федерацэм и Президентым ищIа пщэрылъхэр зи унафэщI IуэхущIапIэм зэригъэзащIэм.
КъБР-м экономикэ зыужьыныгъэмкIэ и министр Мусуков Алий къытеувыIащ «КъБР-м щагъэзащIэ е щагъэзэщIэну я мурад инвестицэ проектхэр зэкIэлъыгъэкIуэным и IуэхукIэ» республикэм и Правительствэм и унафэм и проектым. Ар зэпкъраха нэужь, псори арэзы техъуащ.
Къэбэрдей-Балъкъэрым энергетикэмкIэ, псэупIэ-коммунальнэ хозяйствэмрэ тариф политикэмкIэ и министр Кучменов ТIэхьир и гугъу ищIащ республикэм и предприятэхэмрэ организацэхэмрэ 2013 — 2014 гъэхэм и бжьыхьэ — щIымахуэ лъэхъэнэм зэрыхуагъэхьэзыр щIыкIэм. Абы теухуа Iуэхугъуэхэр егъэкIуэкIыным псори зэхэту сом мелуан 500-рэ мини 119-рэ хухахащ.
Ди республикэм «КъБР-инфо» хъыбар- егъащIэ агентствэ къыщызэгъэпэщыным теухуа унафэр къыщащтащ мы зэIущIэм. Къэбэрдей-Балъкъэр Республикэм цIыхубэ хъыбарегъащIэ IэнатIэхэмкIэ, жылагъуэ, дин зэгухьэныгъэхэмкIэ и министр Къумахуэ Мухьэдин зэрыжиIамкIэ, апхуэдэ IэнатIэ республикэм щыIэн зэрыхуейрэ куэд щIащ. Япэрауэ, ди щIыналъэм щекIуэкIхэм, къэрал властым и IуэхущIафэхэм теухуауэ цIыхухэм хъыбар купщIафIэхэр яIэрыгъэхьапхъэщ. КъищынэмыщIауэ, Къэбэрдей-Балъкъэрым ехьэлIауэ щIыналъэ, федеральнэ, дунейпсо утыкухэм щыIэ Iуэху еплъыкIэхэр фIы и лъэныкъуэкIэ егъэфIэкIуапхъэщ.
— Ди гугъэщ, ди деж лэжьыгъэ IуэхукIэ къакIуэ дунейпсо, урысейпсо, щIыналъэ хъыбарегъащIэ агентствэхэм я лIыкIуэхэм я дежкIи къэунэху IэнатIэр зэхуэсыпIэ екIу хъуну, — жиIащ Къумахуэ Мухьэдин.
КЪУМАХУЭ Аслъэн.
